Author: JUDr. Bohuslav HARVIĽAK
Last saved by: schwingerova
Company: ŠVS SR

DÔVODOVÁ   SPRÁVA

Všeobecná časť

Predkladaným návrhom  sa vykonáva § 3 ods. 2 zákona č. 488/2002 Z. z. o veterinárnej starostlivosti a o zmene niektorých  zákonov.  

Cieľom predkladaného návrhu  je transpozícia horizontálnej Smernice Rady 90/539/EHS z 15. októbra 1990 a jej noviel, ktorá sa týka podmienok zdravia zvierat pri výmenách hydiny a násadových vajec s členskými štátmi Európskeho spoločenstva, pri ich premiestňovaní a dovoze z tretích krajín, ktorá si vyžaduje implementáciu v SR. Nevyhnutnosť  prijatia nariadenia je podmienená potrebou zavedenia rovnakých systémov veterinárnej kontroly v mieste pôvodu hydiny a násadových vajec na vnútornom trhu, aké fungujú v krajinách EU.
     
Ďalším závažným dôvodom predloženia tohto návrhu nariadenia vlády  je úplne zosúladiť slovenskú legislatívu s  pravidlami EÚ. Orgány veterinárnej správy už v súčasnosti majú s pomocou terciárnej veterinárnej  legislatívy ( tzv. postupy HVL implementované rovnaké pravidlá avšak bez dostatočného právneho základu, ktorý v doterajšej  slovenskej veterinárnej legislatíve chýbal.   

Treba  tiež upraviť pravidlá na efektívne overovanie uplatňovania ustanovení podľa tejto smernice, ktoré sú síce v Slovenskej republike už  z veľkej časti zavedené, ale sú  súčasnou legislatívou nedostatočne upravené. Tieto pravidlá majú tiež význam pri exporte hydiny a násadových vajec v predvstupovom období.

Tento cieľ nemôže SR dosiahnuť individuálne, ale len na základe spoločných  zosúladených pravidiel s členskými štátmi EÚ, pokiaľ ide o povinnosti príslušných orgánov v súlade s legislatívou EÚ. Rovnaké alebo rovnocenné povinnosti a dodržiavanie požiadaviek sa vyžadujú od tretích krajín exportujúcich hydinu a  násadové vajcia. 
	
Návrh nariadenia vlády nebol predložený Rade hospodárskej a sociálnej dohody SR v zmysle zákona č. 106/1999 Z. z., nakoľko sa problematika návrhu netýka oblastí ustanovených v § 3 cit. zákona.

Návrh nariadenia SR nemá žiadny nový dopad na štátny rozpočet, rozpočty obcí alebo vyšších územných celkov, životné prostredie a zamestnanosť. Ministerstvo financií Slovenskej republiky listom z 9. 1. 2003 č. 24581/2002-81 zobralo na vedomie, že predkladaný návrh nariadenia nebude mať dosah na štátny rozpočet. Návrh nariadenia vlády SR je v súlade s Ústavou Slovenskej republiky a zákonom č. 488/2002 Z. z. o veterinárnej starostlivosti a o zmene niektorých zákonov.  

DOLOŽKA ZLUČITEĽNOSTI
právneho predpisu
 s právom Európskych spoločenstiev a právom Európskej únie

1. Navrhovate právneho predpisu: vláda Slovenskej republiky

2.	Názov návrhu právneho predpisu: Nariadenie vlády Slovenskej republiky o zdravotných  podmienkach pri výmenách hydiny a násadových vajec s členskými  štátmi Európskej únie,   pri ich premiestňovaní a  dovoze z tretích krajín.

3.	Záväzky Slovenskej republiky vo vzťahu k Európskym spoločenstvám a Európskej únii:

Návrh nariadenia svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení (ochrana zdravia a života ľudí, zvierat a rastlín) a medzi priority odporúčané v Bielej knihe (5. Poľnohospodárstvo – II. Legislatíva pre oblasti veterinárstva, zdravotného stavu rastlín a výživy zvierat - Kontrolné opatrenia).
Problematika návrhu nariadenia je prioritou podľa Partnerstva pre vstup, je prioritou podľa Screeningu 2001 ako aj prioritou podľa NPAA. Návrh nariadenia patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2002.
Slovenská republika akceptuje acquis v kapitole „Poľnohospodárstvo„  a je pripravená na jeho implementáciu k referenčnému dátumu vstupu do EÚ 1. januára 2004.

4.	Problematika návrhu právneho predpisu je v práve Európskych spoločenstiev a Európskej únie upravená v:
a)	Smernica rady 90/539/EHS z 15. októbra 1990 o podmienkach zdravia zvierat, ktorými sa upravuje obchodovanie s hydinou a násadovými vajciami vo vnútri Spoločenstva a ich dovozy z tretích krajín (Úradný vestník, L 303, 31. 10. 1990, s.6).

Preklad tejto Smernice je na Centrálnej prekladateľskej jednotke Inštitútu pre aproximáciu práva Úradu Vlády SR.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6. Gestor ( spolupracujúce rezorty): Ministerstvo pôdohospodárstva Slovenskej republiky

7.	Účasť expertov pri príprave návrhu  a ich stanovisko k zlučiteľnosti návrhu s právom s právom Európskych spoločenstiev a s právom Európskej únie:
bez účasti expertov

Osobitná časť

K § 1
Upravuje sa predmet úpravy.

K § 2
Upravujú sa pojmy na účely tohto nariadenia  v súlade s príslušnou legislatívou EÚ.

K § 3
Ustanovuje že Štátna veterinárna a potravinová správa Slovenskej republiky predloží Európskej komisii do 31. januára 2003 plán národných opatrení pre splnenie požiadaviek na schvaľovanie prevádzkárni pre výmeny hydiny a násadových vajec.

K § 4
Ustanovuje že Štátna veterinárna a potravinová správa Slovenskej republiky autorizuje národné referenčné laboratórium zodpovedné za koordináciu diagnostických metód.

K § 5
Ustanovuje podmienky pri premiestňovaní, uvádzaní na trh a výmenách s odvolaním sa na znenie § 6 až 10, 12 až 15 a 17.

K § 6
Určené sú všeobecné zdravotné požiadavky na prevádzkárne, a chovy z ktorých pochádzajú násadové vajcia, jednodňové kurčatá, hydina na reprodukciu a úžitková hydina 
•	musia byť schválené príslušným orgánom veterinárnej správy alebo príslušným orgánom členského štátu a mať pridelené kontrolné číslo v súlade s požiadavkami, ktoré sú uvedené v prílohe č. 3 časť A, 
•	v čase expedície alebo odoslania sa na ne nesmú vzťahovať žiadne zdravotné obmedzenia vzťahujúce sa na hydinu,
•	nesmú byť umiestnené v oblasti, ktorá  podlieha obmedzujúcim opatreniam nariadeným zo zdravotných dôvodov v súlade s právnymi predpismi Slovenskej republiky vo veterinárnej oblasti alebo podľa právnych predpisov Európskeho spoločenstva, ktoré boli nariadené v dôsledku výskytu ohniska choroby, na ktorú je hydina vnímavá,
•	musia pochádzať z kŕdľa, u ktorého nie je v čase expedície alebo odoslania žiadny klinický príznak alebo podozrenie z nákazlivej choroby hydiny.

K § 7
Ustanovuje podmienky pre expedíciu alebo odosielanie násadových vajec.

K § 8
Ustanovuje podmienky pre odosielanie jednodňovej hydiny.

K § 9
Ustanovuje podmienky pre expedíciu alebo odoslanie hydiny na reprodukciu a úžitkovej hydiny do Švédska a Fínska

K § 10
Ustanovuje podmienky pre odosielanie jatočnej hydiny. Tieto podmienky sa tiež pre odosielanie do Švédska a Fínska ale aj do osobných členských štátov.

K § 11
Ustanovuje podmienky pre výmenu hydiny a násadových vajec s členskými štátmi, ak ide o zásielky s menej ako 20 jednotkami. 

K § 12
Ustanovuje podmienky pre zásielky násadových vajec a hydiny z krajín alebo ich častí, kde sa vykonáva očkovanie proti pseudomoru hydiny do krajiny alebo jej časti klasifikovanej jako nevakcinujúca proti pseudomoru.
V ods. 2 a 3 sú ustanovené podmienky pre priznanie štatútu štátu alebo regiónu nevakcinujúceho proti pseudomoru. Odsek 4 určuje, kedy sa štátút nevakcinujúcej oblasti alebo štátu odníme.

K § 13
Ustanovuje úlohu Štátnej veterinárnej a potravinovej správy SR vypracovať dobrovoľný alebo povinný program kontroly a eradikácie choroby na ktorú je hydina vnímavá.

K § 14
Určuje podmienky pre priznanie štatútu Slovenskej republiky alebo časti jej územia bez výskytu choroby.

K § 15
Ustanovujú sa pravidlá pre prepravu a dopravu násadových vajec, jednodňovej hydiny, hydiny na reprodukciu, úžitkovej a jatočnej hydiny.

K § 16
Ustanovuje sa zákaz prepravy hydiny na reprodukciu a úžitkovej hydiny cez územie infikované morom hydiny a pseudomorom hydiny.

K § 17
Ustanovujú sa podmienky veterinárnej certifikácie zásielok násadových vajec a hydiny pri výmenách s členskými štátmi a pri premiestňovaní v rámci Slovenskej republiky.

K § 18
Umožňujú sa povoliť jednému alebo viacerým dodávateľským členským štátom všeobecné alebo obmedzené povolenie vstupu na svoje územie hydiny a násadových vajec bez osvedčenia uvedeného v § 17.

K § 19
Ustanovujú sa vo väzbe na § 20 až 23 podmienky pre dovoz hydiny a násadových vajec z tretích krajín.

K § 20
Ustanovuje, že dovážaná hydina a násadové vajcia musia pochádzať z tretej krajiny alebo z časti tretej krajiny, uvedenej na zozname vyhotovenom Európskou komisiou a vydaným a zverejneným hlavným veterinárnym lekárom Slovenskej republiky. Uvedené sú všeobecné podmienky pre rozhodovanie, či tretia krajina môže byť uvedená na zozname.

K § 21
Ustanovujú sa podmienky pre klasifikáciu tretích krajín z hľadiska výskytu moru hydiny a pseudomoru hydiny, spôsobu hlásenia ich výskytu a používania vakcín proti pseudomoru hydiny.

K § 22
Ustanovujú sa doplňujúce zdravotné požiadavky na dovoz hydiny a násadových vajec z tretej krajiny, resp. umožňuje sa Štátnej veterinárnej a potravinovej správe SR rozhodnúť o udelení výnimky zo zdravotných požiadaviek.

K § 23
Ustanovujú sa podmienky veterinárnej certifikácie zásielok hydiny a násadových vajec z tretích krajín.

K § 24
Umožňujú sa Štátnej veterinárnej a potravinovej správe SR obmedziť dovozy násadových vajec a hydiny na určité druhy hydiny a určiť, že dovezená hydina alebo hydina vyliahnutá z dovezených násadových vajec sa musí držať v karanténe alebo izolácii po čas, ktorý nesmie prekročiť 2 mesiace.

K § 25
Ustanovujú sa možnosti povolenia dovozu hydiny a násadových vajec z tretích krajín, ktoré nespĺňajú požiadavky podľa § 19, 20 až 23.

K § 26
Ustanovuje niektoré podmienky nakladania s dovozovou jatočnou hydinou.

K § 27
Ustanovuje sa možnosť použitia núdzových opatrení a veterinárnych kontrol pri výmenách hydiny a násadových vajec s členskými štátmi podľa osobitného predpisu. Týmito predpismi bude nariadenie vlády o veterinárnych a zootechnických kontrolách.  

K § 28
Určuje použitie ustanovení § 17 ods. 1 a § 18 len pri dovoze z členských štátov.

K § 29
Navrhuje účinnosť od  1. augusta 2003 s výnimkou   § 8 ods. 2 a 3, § 9 ods. 2 až 7, § 10 ods. 4 a § 27, ktoré nadobúdajú účinnosť dňom nadobudnutia platnosti zmluvy o pristúpení Slovenskej republiky k  Európskej únii.